মরশুমের মাঝপথেই ক্লাব ছেড়েছিলেন সনি নর্দে। সবুজ মেরুন জার্সিতে দারুণভাবে প্রত্যাবর্তন করার প্রতিশ্রুতি দিয়েই শহরকে বিদায় জানিয়েছিলেন তিনি। তবে আসন্ন মরশুমে সনি-কে ফের মোহনবাগানের জার্সিতে দেখা যাবে কি না, তা নিয়েও জল্পনা রয়েছে।
সনি নর্দে সশরীরে না থাকলেও ময়দানে ফের হাইতিয়ান ম্যাজিশিয়ানের ‘জাদু’। সঙ্কটকালে ত্রাতা হিসেবে তিনি আবির্ভূত হলেন দুই প্রধানের সমর্থকদের কাছে। মাঠের বাইরে মুশকিল আসান স্রেফ তাঁর নাম-মাহাত্ম্যেই। আসলে মঙ্গলবার বিকেলেই না দেখার দুনিয়ায় চলে গিয়েছে মোহনবাগান সমর্থক সঞ্জয় দাসের বছর পাঁচেকের শিশুকন্যা আরুষি দাস।
অ্যাপোলো হাসপাতালে ব্যয়সাপেক্ষ চিকিৎসার অস্ত্রোপচারে সাড়া দিতে পারেনি একরত্তি। শল্যচিকিৎসার মাঝপথেই গভীর ঘুমে তলিয়ে গিয়েছে আরুষি। এতে আরুষির শুভানুধ্যায়ী দুই প্রধানের সমর্থকরা চিন্তিত হয়ে পড়েছিলেন, হাসপাতাল দেহ ফিরিয়ে দেবে কি না, তা ভেবেই। কারণ, ফুটবল অন্তপ্রাণ সঞ্জয়বাবুর পরিবার বর্তমানে নিঃস্ব।
শেষ পর্যন্ত, হাসপাতালের পক্ষ থেকে প্রায় ৩৪ হাজার টাকা বিল দেওয়া হয়। বুধবারেই দেহ পরিবার-পরিজনদের হাতে তুলে দেওয়া হয়। সঞ্জয়বাবুও কন্যাকে কিডনি দান করার জন্য নিজেও হাসপাতালে চিকিৎসাধীন। হাসপাতালের বিল মেটাতেই সমর্থকদের কাছে মুশকিল আসান হিসেবে হাজির সনি।

এই বিষয়ে অন্যান্য খবর

যুযুধান দুই প্রধানকে মিলিয়ে দেওয়া একরত্তি হারিয়ে গেল তারার দেশে
ইস্ট-মোহন ফুটবলারদের বেনজির ঐক্য, মানবিকতার নতুন নিদর্শন ময়দানে


সনি-বিদায়ের মুহূর্তে সমর্থকরা আবেগে ভাসিয়ে দিতে গ্যালারিতে হাজির হয়েছিলেন তারকার মুখোশ পড়ে। সেই সময়েই সনি-মুখোশ বাবদ বাজেটের পুরোটা খরচ হয়নি মোহনবাগান সমর্থকদের। উদ্বৃত্ত ছিল দশ হাজারেরও বেশি টাকা। সেই টাকাই এবার দান করে দেওয়া হয়েছে আরুষির হাসপাতালের বিল মেটাতে।

বাগান সমর্থকদের মুখোশ-বিপ্লব সামাজিক দায়বদ্ধতায় কাজে এল। — নিজস্ব চিত্র
তবে বিল না নিয়েই ছেড়ে দেওয়া হয়েছে খুদের দেহ। হাসপাতালের তরফে জানানো হয়েছে, পরে সঞ্জয়বাবুর চিকিৎসার খরচের সঙ্গে বিল অ্যাডজাস্ট করে নেওয়া হবে।
কোনও সন্দেহ নেই, সনি নর্দে মানেই ম্যাজিক। ফের একবার প্রমাণ পেল ময়দানি ফুটবল মহল।